EURÓPSKA KOMISIA V Bruseli24. 11. 2022 COM(2022) 651 final 2022/0388(NLE) Návrh ROZHODNUTIE RADY o pozícii, ktorá sa má v mene Európskej únie zaujať v rámci Osobitného výboru EÚ a Spojeného kráľovstva pre energetiku zriadeného Dohodou o obchode a spolupráci medzi Európskou úniou a Európskym spoločenstvom pre atómovú energiu na jednej strane a Spojeným kráľovstvom Veľkej Británie a Severného Írska na strane druhej, pokiaľ ide o dojednania o obchodovaní s elektrinou medzi Európskou úniou a Spojeným kráľovstvom



DÔVODOVÁ SPRÁVA 1.Predmet návrhu Tento návrh sa týka rozhodnutia o pozícii, ktorá sa má zaujať v mene Únie v rámci Osobitného výboru EÚ a Spojeného kráľovstva pre energetiku (ďalej len „osobitný výbor“) zriadeného podľa Dohody o obchode a spolupráci medzi Európskou úniou a Európskym spoločenstvom pre atómovú energiu na jednej strane a Spojeným kráľovstvom Veľkej Británie a Severného Írska na strane druhej (ďalej len „dohoda o obchode a spolupráci“) v súvislosti s pripravovaným prijatím odporúčania pre každú zmluvnú stranu, pokiaľ ide o ich žiadosti prevádzkovateľom prenosových sústav (ďalej len „PPS“) pre elektrinu v súvislosti s prípravou technických postupov na efektívne využívanie elektrických prepojovacích vedení. 2.Kontext návrhu 2.1.Dohoda o obchode a spolupráci medzi EÚ a Spojeným kráľovstvom Cieľom dohody o obchode a spolupráci je nadviazať spoluprácu medzi EÚ a Spojeným kráľovstvom okrem iného v oblasti energetiky. Druhá časť prvý podokruh hlava VIII o energetike (Obchod, doprava, rybárstvo a iné dojednania) obsahuje záväzky týkajúce sa obchodovania prostredníctvom elektrických prepojovacích vedení. Predovšetkým hlava o energetike a príloha 29 k dohode o obchode a spolupráci obsahujú ustanovenia, ktorých cieľom je vypracovať nový postup prideľovania kapacity elektrického prepojovacieho vedenia v lehote denného trhu. Tento nový postup má vychádzať z modelu „multiregionálneho prepojenia voľného objemu“ v rámci konkrétneho časového rámca. Okrem toho sa v dohode o obchode a spolupráci každá zmluvná strana zaväzuje sprístupniť maximálnu úroveň kapacity elektrických prepojovacích vedení pri súčasnom rešpektovaní potreby zaistiť bezpečný systém prevádzky a čo najefektívnejšie využívanie sústav. Pravidlá dohody o obchode a spolupráci sú v platnosti od 1. januára 2021. 2.2.Osobitný výbor EÚ a Spojeného kráľovstva pre energetiku Osobitný výbor EÚ a Spojeného kráľovstva pre energetiku (ďalej len „výbor“) zriadený článkom 8 ods. 1 písm. l) dohody o obchode a spolupráci rieši záležitosti, na ktoré sa vzťahuje druhá časť prvý podokruh hlava VIII o energetike (Obchod, doprava, rybárstvo a iné dojednania). Ako sa stanovuje v článku 8 ods. 4 písm. a) a c) dohody o obchode a spolupráci, výbor má právomoc monitorovať a preskúmavať vykonávanie dohody o obchode a spolupráci a zabezpečovať jej riadne fungovanie v oblasti svojej pôsobnosti. Má právomoc prijímať rozhodnutia, a to aj o zmenách, a odporúčania v súvislosti so všetkými záležitosťami, pri ktorých je tak v tejto dohode o obchode a spolupráci stanovené alebo v prípade ktorých Rada pre partnerstvo delegovala svoje právomoci na uvedený výbor v súlade s článkom 7 ods. 4 písm. f) dohody o obchode a spolupráci. Táto právomoc sa ďalej špecifikuje v druhej časti prvom podokruhu hlave VIII o energetike dohody o obchode a spolupráci, v ktorej sa stanovuje, že tento osobitný výbor má okrem iného za úlohu poskytovať odporúčania, a to aj v otázkach, ako sú obchodné dojednania pre efektívne využívanie prepojovacích vedení podľa článkov 311 až 313, článku 317 a prílohy 29 k dohode o obchode a spolupráci. V článku 8 ods. 7 dohody o obchode a spolupráci sa stanovuje, že osobitným výborom (vrátane výboru pre energetiku) spoločne predsedajú zástupca Únie a zástupca Spojeného kráľovstva. Ako sa stanovuje v článku 10 ods. 2 dohody o obchode a spolupráci, rozhodnutia a odporúčania výboru sa prijímajú na základe vzájomnej dohody strán. 2.3.Pripravovaný akt výboru Výbor má prijať odporúčanie zmluvným stranám týkajúce sa prípravy dojednaní o obchodovaní s elektrinou, ako sa stanovuje v dohode o obchode a spolupráci (ďalej len „pripravovaný akt“). Odporúčanie výboru sa obracia na zmluvné strany v súvislosti s dvomi konkrétnymi bodmi. Po prvé má sa v ňom ako v odporúčaní zmluvným stranám potvrdiť predbežné odporúčanie, ktoré 22. januára 2021 poskytlo Generálne riaditeľstvo pre energetiku a Ministerstvo pre podnikanie, energetiku a priemyselnú stratégiu Spojeného kráľovstva PPS v EÚ a Spojenom kráľovstve pre elektrinu. Uvedené predbežné odporúčanie bolo vydané pred začiatkom činnosti výboru a vyzvalo PPS, aby začali pripravovať technické postupy na efektívne využívanie elektrických prepojovacích vedení. Po druhé hoci sa v odporúčaní uznáva práca, ktorú už PPS vykonali, stanovuje sa v ňom požiadavka, aby PPS poskytli doplňujúce informácie. Tieto doplňujúce informácie pomôžu výboru pri plnení jeho povinností podľa článku 312 ods. 1 a článku 317 ods. 2 dohody o obchode a spolupráci, najmä pomôžu pri rozhodovaní o spôsobe, akým by sa mohli čo najoptimálnejšie pripraviť dojednania o obchodovaní s elektrinou. Výbor by mal prijať navrhovaný akt čo najskôr, a to buď na svojom najbližšom zasadnutí, alebo prostredníctvom písomného postupu uvedeného v prílohe I k dohode o obchode a spolupráci, a to podľa toho, čo nastane skôr. 3.Pozícia, ktorá sa má zaujať v mene Únie 3.1.1.Odporúčanie potvrdzujúce predbežné odporúčanie, ktoré zmluvné strany poskytli PPS, aby začali pripravovať technické postupy efektívneho využívania elektrických prepojovacích vedení Generálne riaditeľstvo Európskej komisie pre energetiku a Ministerstvo pre podnikanie, energetiku a priemyselnú stratégiu Spojeného kráľovstva 22. januára 2021 poskytli svojim príslušným PPS predbežné odporúčanie, v ktorom ich požiadali, aby začali pripravovať technické postupy na efektívne využívanie elektrických prepojovacích vedení. Bolo poskytnuté hneď po tom, ako Únia začala predbežne vykonávať dohodu o obchode a spolupráci, a pred začiatkom činnosti výboru. Predbežné odporúčanie umožnilo najmä PPS okamžite začať s prípravou technických postupov na efektívne využívanie elektrických prepojovacích vedení v dennej fáze. Uvedené predbežné odporúčanie takisto poskytlo východisko pre činnosť PPS v súvislosti s inými aspektmi efektívneho využívania elektrických prepojovacích vedení stanovenými v článku 311 ods. 1 dohody o obchode a spolupráci, ako je výpočet kapacity, riadenie preťaženia alebo zvýšenie efektívnosti obchodu cez elektrické prepojovacie vedenia v iných časových rámcoch než v dennom časovom rámci, ak a keď je to vhodné. Preto je stále užitočné ako referenčný bod a usmernenie pre ďalšiu činnosť PPS, hoci pozornosť sa jednoznačne venuje prednostne obchodovaniu s elektrinou v dennom časovom rámci.

Vzhľadom na to, že výbor začal svoju činnosť v priebehu roka 2021, je teraz vhodné, aby potvrdil platnosť uvedeného predbežného odporúčania pre ďalšiu činnosť PPS. Navrhuje sa preto, aby pozícia, ktorá sa má vo výbore zaujať v mene Únie, podporila skutočnosť, aby výbor podľa článku 311 ods. 1 a 2, článku 312 ods. 1 a článku 317 ods. 2 dohody o obchode a spolupráci prijal odporúčanie pre každú zmluvnú stranu, v ktorom sa ako jeho odporúčanie pre zmluvné strany potvrdzuje predbežné odporúčanie, ktoré zmluvné strany 22. januára 2021 poskytli PPS a v ktorom sa požaduje, aby sa začali pripravovať technické postupy na efektívne využívanie elektrických prepojovacích vedení. 3.1.2.Odporúčanie stranám, ktoré sa týka požiadavky pre PPS, aby poskytli doplňujúce informácie týkajúce sa analýzy nákladov a prínosov a rámcových návrhov technických postupov Podľa článku 312 ods. 1 dohody o obchode a spolupráci výbor prednostne prijme potrebné kroky s cieľom zabezpečiť, aby PPS pre elektrinu vypracovali dojednania stanovujúce technické postupy prideľovania kapacity a riadenia preťaženia v dennom časovom rámci, a to v rámci konkrétnej lehoty stanovenej v časti 2 prílohy 29 k dohode o obchode a spolupráci. Podľa článku 317 ods. 2 dohody o obchode a spolupráci môže výbor odporučiť, aby každá zmluvná strana požiadala svojich prevádzkovateľov prenosových sústav o vypracovanie technických postupov na efektívne využívanie elektrických prepojovacích vedení. Na základe predbežného odporúčania vydaného Generálnym riaditeľstvom Európskej komisie pre energetiku a Ministerstvom pre podnikanie, energetiku a priemyselnú stratégiu Spojeného kráľovstva 22. januára 2021 vykonali PPS Únie a Spojeného kráľovstva analýzu nákladov a prínosov a pripravili náčrty návrhov ako prvý krok k vypracovaniu technických postupov pre dojednania o obchodovaní s elektrinou medzi Úniou a Spojeným kráľovstvom. V analýze, ktorá bola Komisii doručená 26. apríla 2021, sa dospelo k záveru, že je teoreticky možné vypracovať dojednania, ktoré by spĺňali podmienky multiregionálneho prepojenia voľného objemu stanovené v prílohe 29 k dohode o obchode a spolupráci (takzvané riešenie „knihy predbežných objednávok“). PPS v EÚ a Spojenom kráľovstve však takisto dospeli k záveru, že toto riešenie by nebolo žiaduce, pretože by mohlo znamenať vážne riziko manipulácie s trhom a narušení trhu. Agentúra ACER tieto obavy jasne potvrdila vo svojom stanovisku, ktoré poskytla Komisii 7. mája 2021. PPS v EÚ a Spojenom kráľovstve analyzovali ďalšie riešenie na vypracovanie dojednaní o obchodovaní s elektrinou, takzvané riešenie „spoločnej knihy objednávok“. Vyžadovalo by si však zmenu nariadenia Komisie (EÚ) 2015/1222, ktorým sa stanovuje usmernenie pre prideľovanie kapacity a riadenie preťaženia (ďalej len „nariadenie PKRP“). Toto navrhované riešenie vychádza z predpokladu, že súčasný časový rámec procedurálnych postupov v rámci jednotného prepojenia denných trhov, ako sa uvádza v nariadení PKRP, by sa mohol zmeniť tak, aby vyhovoval parametrom a postupom obchodovania Spojeného kráľovstva. V posúdení PPS podloženom stanoviskom agentúry ACER by si riešenie spoločnej knihy objednávok okrem vypracovania technických postupov a zmien nariadenia PKRP vyžadovalo aj komplexnú dodatočnú technickú analýzu uskutočniteľnosti a dlhé obdobie vykonávania, ktoré by výrazne presahovalo pôvodnú lehotu stanovenú v prílohe 29 k dohode o obchode a spolupráci, počas ktorej by sa toto riešenie muselo otestovať a overiť. Vzhľadom na tieto zistenia, o ktorých sa diskutovalo na zasadnutí výboru 30. marca 2022, Komisia a vláda Spojeného kráľovstva považujú za potrebné požiadať PPS, aby tieto výsledky podrobnejšie analyzovali. Komisia a vláda Spojeného kráľovstva sa domnievali, že PPS budú musieť zodpovedať niekoľko ďalších otázok v súvislosti s každou skúmanou možnosťou predtým, ako výbor bude môcť odporučiť zmluvným stranám vhodnú možnosť, pre ktorú by sa technické postupy mali vypracovať v dennom časovom rámci. Komisia a Spojené kráľovstvo takisto konštatovali, že lehota stanovená v prílohe 29 k dohode o obchode a spolupráci nebola dodržaná. Výbor by však napriek tomu mal plniť svoje povinnosti podľa článku 312 ods. 1 a článku 317 ods. 2 dohody o obchode a spolupráci. Navrhuje sa preto, aby pozícia, ktorá sa má vo výbore zaujať v mene Únie, podporila skutočnosť, aby výbor podľa článku 312 ods. 1, článku 317 ods. 2 a prílohy 29 k dohode o obchode a spolupráci prijal odporúčanie pre každú zmluvnú stranu, aby požiadala svojho príslušného PPS pre elektrinu o poskytnutie doplňujúcich informácií na základe zoznamu otázok, ktoré budú pripojené k odporúčaniu, a to do piatich mesiacov odo dňa predloženia žiadosti každou zmluvnou stranou. 4.Právny základ 4.1.Procesnoprávny základ 4.1.1.Zásady V článku 218 ods. 9 Zmluvy o fungovaní Európskej únie (ZFEÚ) sa stanovuje, že „Rada prijme na návrh Komisie alebo vysokého predstaviteľa Únie pre zahraničné veci a bezpečnostnú politiku rozhodnutie o pozastavení vykonávania dohody a rozhodnutie, ktorým sa určujú pozície, ktoré sa majú prijať v mene Únie v rámci orgánu zriadeného dohodou, keď je tento orgán vyzvaný prijať akty s právnymi účinkami s výnimkou aktov dopĺňajúcich alebo meniacich inštitucionálny rámec danej dohody.“ (zvýraznenie doplnené) Pojem „akty s právnymi účinkami“ zahŕňa nástroje, ktoré nemajú záväzný účinok podľa medzinárodného práva, ale „môžu rozhodujúcim spôsobom ovplyvniť obsah právnej úpravy prijatej normotvorcom EÚ“. 4.1.2.Uplatnenie na tento prípad Osobitný výbor EÚ a Spojeného kráľovstva pre energetiku je orgán zriadený dohodou, konkrétne Dohodou o obchode a spolupráci medzi EÚ a Spojeným kráľovstvom. Akt, ktorý má výbor prijať, predstavuje akt, ktorý môže mať právne účinky. Prispieva k plneniu povinností, na ktorých sa zmluvné strany dohodli v článku 312 ods. 1 a článku 317 ods. 2 dohody o obchode a spolupráci. Keďže v odporúčaní výboru sa stanovujú podmienky a rámce prípravy dojednaní o obchodovaní s elektrinou medzi EÚ a Spojeným kráľovstvom, môže toto odporúčanie rozhodujúcim spôsobom ovplyvniť obsah alebo spôsob vykonávania acquis Únie, najmä nariadenia Komisie (EÚ) 2015/1222, ktorým sa stanovuje usmernenie pre prideľovanie kapacity a riadenie preťaženia. Pripravovaný akt nedopĺňa ani nemení inštitucionálny rámec dohody o obchode a spolupráci. Procesnoprávnym základom navrhovaného rozhodnutia je preto článok 218 ods. 9 ZFEÚ.

4.2.Hmotnoprávny základ 4.2.1.Zásady Hmotnoprávny základ rozhodnutia podľa článku 218 ods. 9 ZFEÚ závisí predovšetkým od cieľa a obsahu pripravovaného aktu, v súvislosti s ktorým sa zaujíma pozícia v mene Únie. Ak pripravovaný akt sleduje dva ciele alebo obsahuje dve zložky a ak jeden z týchto cieľov alebo jednu z týchto zložiek možno označiť za hlavný cieľ alebo hlavnú zložku, zatiaľ čo druhý cieľ alebo druhá zložka sú len vedľajšie, rozhodnutie podľa článku 218 ods. 9 ZFEÚ musí byť založené na jedinom hmotnoprávnom základe, a to na tom, ktorý si vyžaduje hlavný alebo prevažujúci cieľ alebo zložka. 4.2.2.Uplatnenie na tento prípad Hlavný cieľ a obsah pripravovaného aktu sa týkajú oblasti energetiky. Hmotnoprávnym základom navrhovaného rozhodnutia je preto článok 194 ods. 1 ZFEÚ. 4.3.Záver Právnym základom navrhovaného rozhodnutia by mal byť článok 194 ods. 1 ZFEÚ v spojení s článkom 218 ods. 9 ZFEÚ. 2022/0388 (NLE) Návrh ROZHODNUTIE RADY o pozícii, ktorá sa má v mene Európskej únie zaujať v rámci Osobitného výboru EÚ a Spojeného kráľovstva pre energetiku zriadeného Dohodou o obchode a spolupráci medzi Európskou úniou a Európskym spoločenstvom pre atómovú energiu na jednej strane a Spojeným kráľovstvom Veľkej Británie a Severného Írska na strane druhej, pokiaľ ide o dojednania o obchodovaní s elektrinou medzi Európskou úniou a Spojeným kráľovstvom RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 194 ods. 1, v spojení s článkom 218 ods. 9, so zreteľom na návrh Európskej komisie, keďže: (1)Rada 29. apríla 2021 prijala rozhodnutie (EÚ) 2021/689 o uzavretí Dohody o obchode a spolupráci medzi Európskou úniou a Európskym spoločenstvom pre atómovú energiu na jednej strane a Spojeným kráľovstvom Veľkej Británie a Severného Írska na strane druhej (ďalej len „dohoda o obchode a spolupráci“). Dohoda sa predbežne vykonávala od 1. januára 2021 a platnosť nadobudla 1. mája 2021. (2)Podľa článku 8 ods. 4 písm. c) dohody o obchode a spolupráci môže Osobitný výbor pre energetiku (ďalej len „výbor“) prijímať rozhodnutia a odporúčania v súvislosti so všetkými záležitosťami, pri ktorých je to stanovené v tejto dohode alebo v akejkoľvek doplnkovej dohode alebo v prípade ktorých Rada pre partnerstvo delegovala svoje právomoci na osobitný výbor v otázkach týkajúcich sa jeho oblasti pôsobnosti. Podľa článku 10 ods. 2 dohody o obchode a spolupráci má výbor prijímať rozhodnutia a vydávať odporúčania po vzájomnej dohode. (3)V článku 311 ods. 1 dohody o obchode a spolupráci sa od každej zmluvnej strany vyžaduje, aby zabezpečila, aby prideľovanie kapacity a riadenie preťaženia elektrických prepojovacích vedení boli trhovo orientované, transparentné a nediskriminačné. Zmluvné strany by sa mali okrem iného a podľa potreby zaoberať výpočtom kapacity, riadením preťaženia a obchodnými dojednaniami pre všetky príslušné časové rámce vrátane denného časového rámca. Podľa článku 311 ods. 1 písm. f) v spojení s článkom 311 ods. 2 dohody o obchode a spolupráci má každá zmluvná strana zabezpečiť, aby prideľovanie kapacity a riadenie preťaženia po celej dĺžke elektrických prepojovacích vedení medzi sebou koordinovali príslušní prevádzkovatelia prenosových sústav (ďalej len „PPS“) Únie a prevádzkovatelia prenosových sústav Spojeného kráľovstva vo všetkých príslušných časových rámcoch, pričom takáto koordinácia nemá zahŕňať ani znamenať účasť prevádzkovateľov prenosových sústav Spojeného kráľovstva na príslušných postupoch Únie. (4)V článku 312 ods. 1 dohody o obchode a spolupráci sa vyžaduje, aby, pokiaľ ide o prideľovanie kapacity a riadenie preťaženia v dennej fáze, výbor prednostne prijal potrebné kroky v súlade s článkom 317 s cieľom zabezpečiť, aby PPS pre elektrinu vypracovali dojednania ustanovujúce technické postupy pre denný časový rámec. (5)Generálne riaditeľstvo Európskej komisie pre energetiku a Ministerstvo pre podnikanie, energetiku a priemyselnú stratégiu Spojeného kráľovstva poskytli 22. januára 2021 PPS predbežné odporúčanie ešte pred začatím činnosti výboru. Pokiaľ ide o výpočet a prideľovanie kapacity pre denný časový rámec, v predbežnom odporúčaní sa PPS vyzvali, aby pripravili cieľový model denného objemu založený na koncepcii „multiregionálneho prepojenia voľného objemu“ v súlade s článkom 312 ods. 1, článkom 317 ods. 2 a 3 a prílohou 29 k dohode o obchode a spolupráci. Pokiaľ ide o výpočet a prideľovanie kapacity pre iné časové rámce, než je denný časový rámec, v predbežnom odporúčaní sa PPS zmluvných strán vyzvali, aby spoločne pripravili návrh lehoty na vypracovanie návrhu technických postupov.